ԼՈՌՈՒ ՄԱՐԶՊԵՏԻ ՄԱՄԼՈ ԱՍՈՒԼԻՍԸ

Փետրվարի 27-ին Լոռու մարզպետ Արթուր Նալբանդյանը հրավիրել էր 2013թ. առաջին մամլո ասուլիսը, որին մասնակցում էին մարզային և հանրապետական լրատվամիջոցների ներկայացուցիչներ:

**Լ. Փարեմուզյան(hetq.am-ի թղթակից)-«Քաղաքականությունը թելադրում է տնտեսությանը, ինչպիսի՞ տնտեսական քաղաքականություն կվարեք Դուք նախագահական ընտրություններից հետո` հաշվի առնելով մարզի ընտրական ցուցանիշները»:**

**Ա. Նալբանդյան**- Բնականաբար, չենք կարող հաշվի չառնել ընտրությունների արդյունքներն ու դրանք չդիտարկել տնտեսության զարգացման տեսանկյունից, քանի որ ընտրողների մի մասը դժգոհ է եղել տնտեսության զարգացման տեմպերից: Սա սթափեցնում է մեզ, մենք պետք է հետևություններ անենք և ավելացնենք Կառավարության կողմից իրականացվող բարեփոխումների տեմպերը: Լոռին արդյունաբերական մարզ է. տնտեսության զարգացման հիմնական ճյուղը շարունակում է մնալ արդյունաբերությունը, բայց չպետք է մոռանալ, որ մարզում ունենք գյուղական 105 համայնքներ: Մեզ համար, հետևաբար, կարևոր է նաև գյուղատնտեսության զարգացումը: Այն աջակցությունը, որը պետության կողմից ցուցաբերվում է գյուղացիական տնտեսություններին, շարունակական է լինելու: Ավելացել է պետության կողմից մատչելի պայմաններով տրվելիք սերմացուի քանակը, և ես համոզված եմ, որ կավելանան նաև ցանքատարածությունները: Մենք աշխատում ենք նաև տնտեսության զարգացման այլընտրանքային ճյուղ հանդիսացող տուրիզմի զարգացման ուղղությամբ: Այս առումով համագործակցում ենք Ֆրանսիայի ՊԱԿԱ մարզի հետ: Համագործակցություն կա նաև ոչխարաբուծության զարգացման ուղղությամբ, և ես համոզված եմ, որ առաջիկայում արդյունքները նկատելի կլինեն:

**Գագիկ Անտոնյան («Հայաստանի Հանրապետություն»)-«Վանաձորի քիմգործարանում պարարտանյութի արտադրության ժամկետները կարծես թե երկարաձգվում են»** :

**Ա. Նալբանդյան** -Վերջերս քիմգործարանում արձանագրված ցավալի դեպքի պատճառով արտադրության տեմպերը փոքր-ինչ նվազել են: Դեպքի առնչությամբ հարուցված է քրեական գործ, որն ինչ-որ չափով դանդաղեցնում է գործընթացը: Մենք պարբերաբար ինֆորմացիա ենք ստանում գործարանից, և մասնագետները վստահեցնում են, որ այս տարի կարբամիդ անպայման կստանանք:

ՙ **Լ. Փարեմուզյան. - Ձեր կողմից ինչպիսի ուշադրություն է դարձվում սահմանամերձ համայնքներին:**

**Ա. Նալբանդյան** - Ջիլիզայում, օրինակ, խմելու ջրագիծ է անցկացվում պետական աջակցությամբ: Եվս մեկ ծրագիր կա, որն առնչվում է սառնարանային տնտեսությանը: Ներկայումս զբաղվում ենք հողահատկացման աշխատանքներով: Այսինքն` հրատապ ծրագրերից որոշակի գումարներ ուղղորդում ենք դեպի սահմանամերձ բնակավայրեր: Գոգարանում ևս ճանապարհաշինական և գազաֆիկացման լուրջ ծրագիր է իրականացվում:

**Գագիկ Անտոնյան.- Ճիշտ են շրջանառվող լուրերը, որ Վանաձորի քաղաքապետ Սամվել Դարբինյանը հրաժարականի դիմում է ներկայացրել:**

- Այդ մասին ես ևս տեղեկացել եմ ինտերնետային կայքէջերից: Բոլորիդ վստահեցնում եմ, որ նման բան չի եղել, պարզապես, բնակչության դժգոհությունը հաշվի առնելով, Հայաստանի հանրապետական կուսակցության գործադիր մարմինը առաջիկայում քննարկելու է Վանաձորի քաղաքապետի հարցը: Ս. Դարբինյանը ներկայումս աշխատանքի մեջ է։

**Գայանե Սարգսյան(«Վանաձորյան խճանկար» թերթ). -**Ի՞նչ միջոցառումներ եք իրականացնում արտագաղթի տեմպերը նվազեցնելու նպատակով:

**Ա. Նալբանդյան.** - Արտագաղթի հիմնական պատճառը, ինչպես բոլորս գիտենք, գործազրկությունն է: Սակայն պետք է կարողանանք տարբերակել արտագաղթն ու արտագնա աշխատանքը: Վիճակագրական տվյալները չեն գոհացնում. մարզում կա և արտագաղթ, և արտագնա աշխատանք: Վերջինս սովորական երևույթ է աշխարհի զարգացած բոլոր երկրներում: Մեր խնդիրը պետք է լինի արտագաղթի կանխումը, իսկ այս խնդրին լուծում տալու համար պետք է աշխատատեղեր ստեղծենք և զբաղվենք երիտասարդների մասնագիտական կողմնորոշման հարցով:

**Նարե Ստեփանյան(«Ազատություն» ռադիոկայան)-** Հետընտրական շրջանում լրագրողներին, բնականաբար, հետաքրքրում են նաև քաղաքական զարգացումները: ՙԻնչպե՞ս է վերաբերում Լոռու մարզպետը իշխող կուսակցության թեկնածուի պարտությանը մարզի երկու քաղաքներում:

**Ա. Նալբանդյան** - Նախ` քարոզարշավն անցավ անսպասելի լավ, բոլորի համար ստեղծվել էին հավասար պայմաններ: Այս առումով որևէ դժգոհություն չի եղել: Ընտրությունները նույնպես անցկացվել են օրենքի սահմաններում: Ընտրություններից հետո մենք հույս ունեինք, որ թեկնածուները կշնորհավորեն առավել շատ ձայներ հավաքած թեկնածուին, բայց, ցավոք, այդպես չեղավ: Ինչ վերաբերում է մարզի երկու քաղաքներում մեր թեկնածուի պարտությանը, ապա պետք է ասեմ, որ մենք երբևէ չենք ձգտել 100 տոկոսանոց արդյունքի: Վանաձորը` որպես մարզկենտրոն, իրոք, լուրջ խնդիրներ ունի. մեծ է արտագաղթը, սոցիալական վիճակի լարվածությունը ևս իր դերակատարությունն ունեցավ բնակչության ընտրության հարցում: Սպիտակը աղետի գոտի է, դեռևս չլուծված հարցեր կան: Յուրաքանչյուր պաշտոնյա պարտավոր է սթափվել: Պետք է քայլեր ձեռնարկենք՝ այդ դժգոհությունը նվազեցնելու համար, ավելի սերտացնենք բնակչության հետ մեր շփումները, վեր հանենք պատճառները:

Մարզպետը պատասխանեց նաև այլ հարցերի:

§